b'\n_START_ARTICLE_\nStavanger konserthus\n_START_PARAGRAPH_\nStavanger konserthus er to bygninger i Stavanger. Det opprinnelige konserthuset i Bjergstedparken ble \xc3\xa5pnet i 1982. Et nytt konserthus i Sandvig\xc3\xa5 ble \xc3\xa5pnet i september 2012.\n_START_SECTION_\nDet opprinnelige Stavanger konserthus\n_START_PARAGRAPH_\nDet opprinnelige Stavanger konserthus ligger i Bjergstedparken i Stavanger. Hovedbygget stod ferdig i 1982 etter ombygging av den eksisterende Kuppelhallen. Konsertsalen har kapasitet til omtrent 1100 publikummere. I tillegg benyttes foaj\xc3\xa9en til uformelle konserter og et eget sommerprogram. Foruten konserter, brukes konserthuset til festforestillinger, revyer, show, musikaler, klassisk ballett og moderne dans. Konserthuset og Bjergstedparken er knyttet til Stavanger Symfoniorkester, Universitetet i Stavanger, avd. for kunstfag og Stavanger Kulturskole. Konserthuset hadde i 2005 209 arrangement med 140\xc2\xa0303 bes\xc3\xb8kende.\n_START_SECTION_\nStavanger nye konserthus\n_START_PARAGRAPH_\nStavanger nye konserthus ligger i Sandvig\xc3\xa5, 700 meter nordvest for torget, og danner en ny forbindelse mellom Bjergsted musikkpark og byen. Konserthuset ble offisielt \xc3\xa5pnet av kronprins Haakon den 15. september 2012. Konserthuset har to saler med samt foajeomr\xc3\xa5der ut mot sj\xc3\xb8siden og et stort utend\xc3\xb8rsamfi. Sammen med Stavanger konserthus p\xc3\xa5 Bjergsted, utgj\xc3\xb8r det nye bygget Norges st\xc3\xb8rste konserthusanlegg, og et unikt omr\xc3\xa5de for kultur og opplevelse. Orkestersalen som har f\xc3\xa5tt navnet Fartein Valen og flerbrukssalen Zetlitz (oppkalt etter Jens Zetlitz) skal begge ha meget god akustikk og det kan arrangeres symfonikonsert i den ene salen og for eksempel rockekonsert i den andre \xe2\x80\x93 samtidig.\n_START_SECTION_\nHistorie\n_START_PARAGRAPH_\nI 1998 ble de f\xc3\xb8rste tegningene av et nytt konserthus i Stavanger offentliggjort etter at SSO-musikerne Leif V\xc3\xa6rum Larsen og Arve Rosell hadde involvert arkitektene Thomas Helliesen og Ketil Moe til \xc3\xa5 tegne en skisse som ble presentert i Stavanger Aftenblad den 10. februar . I oktober 1998 ble den s\xc3\xa5kalte \xc2\xabBjergstedvisjonen\xc2\xbb vedtatt av formannskapet i Stavanger og i 2000 ble det lyst ut en arkitektkonkurranse.  Bystyret behandlet forstudien 18. mars 2002, og vedtok \xc3\xa5 arbeide videre med et konserthus med to saler: en orkestersal og en fleksibel flerbrukssal. Tomt ble valgt i 2003, etter at bystyret fikk presentert 15 ulike tomtealternativ. Tomten i Sandvig\xc3\xa5 ble valgt, fra denne tomten gikk det tidligere ferger til England og Danmark, men denne trafikken er flyttet til Risaviken. I desember 2003 ble forslaget \xc2\xabI BOKS\xc2\xbb av det Oslo-baserte arkitektfirmaet Medplan enstemmig valgt av juryen, bystyret vedtok dette i februar 2004. I Statsbudsjettet 2005 ble det bevilget 250 millioner til nytt konserthus i Stavanger. Den 13. februar 2006 vedtok bystyret i Stavanger finansieringsplan og opplegg for realisering av konserthuset, med 49 stemmer mot 18 (Frp, PP og Sp). \xc2\xabNytt konserthus i Stavanger IKS\xc2\xbb ble opprettet i 2006 og de stod ansvarlige for \xc3\xa5 gjennomf\xc3\xb8re byggeprosjektet under ledelse av styreleder og kommunalr\xc3\xa5d for H\xc3\xb8yre Christine Sagen Helg\xc3\xb8 (ordf\xc3\xb8rer i Stavanger fra 2011). Kostnadsrammen ble satt til 1045 millioner kroner. Den 1. oktober 2008 var det byggestart for \xc2\xabBjergstedvisjonen\xc2\xbb, f\xc3\xb8rst med utbedring av kaiomr\xc3\xa5det. Den 5. desember, Stavangers siste dag som Europeisk kulturhovedstad, ble grunnsteinen lagt ned av ordf\xc3\xb8rer Leif Johan Sevland._NEWLINE_Stavanger konserthus og Nytt konserthus IKS ble ett selskap 1. april 2011. Det nye selskapet, Stavanger konserthus IKS, skal drive nytt og gammelt konserthus (Kuppelhallen), samt fullf\xc3\xb8re Bjergsted-utbyggingen. Navnet p\xc3\xa5 konserthusene er Stavanger konserthus.'